Na temelju članka 118. Zakona o odgoju i obrazovanju u osnovnoj i srednjoj školi (Narodne novine broj 87/08, 86/09, 92/10, 105/10-ispr., 90/11, 5/12, 16/12, 86/12, 94/13, 136/14 - RUSRH, 152/14, 7/17, 68/18, 98/19, 64/20) i članka 58. Statuta Osnovne škole Franka Lisice, Polača, a u vezi s člankom 34. Zakona o fiskalnoj odgovornosti (Narodne novine broj 111/18) i članka 7. Uredbe o sastavljanju i predaji Izjave o fiskalnoj odgovornosti (Narodne novine broj 95/19), Školski odbor Osnovne škole Franka Lisice (u daljnjem tekstu: Škola) na sjednici održanoj dana 09. srpnja 2021. godine donosi

**PRAVILNIK O OSTVARIVANJU I KORIŠTENJU VLASTITIH PRIHODA**

 Članak 1.

Ovim Pravilnikom o ostvarivanju i korištenju vlastitih prihoda (u daljnjem tekstu: Pravilnik) propisuju se materijalna i procesna pitanja u pogledu ostvarivanja i raspolaganja vlastitim prihodima.

Odredbe ovog Pravilnika ne odnose se na sredstva državnog proračuna, grada, županije, namjenske prihode od sufinanciranja, tekuće donacije ostalih subjekata izvan proračuna te tekuće pomoći u okviru projekata.

Riječi i pojmovni sklopovi koji imaju rodno značenje korišteni u ovom dokumentu odnose se jednako na oba roda (muški i ženski) i na oba broja (jedninu i množinu), bez obzira na to jesu li korišteni u muškom ili ženskom rodu, odnosno u jednini ili množini.

 Članak 2.

Sukladno članku 52. Zakona o proračunu (Narodne novine broj 87/08, 136/12 i 15/15) vlastitim prihodima smatraju se prihodi koje Škola ostvari od obavljanja poslova na tržištu i tržišnim uvjetima.

Škola može ostvarivati vlastite prihode, ukoliko osnivač Škole svojom odlukom drugačije ne odluči, od:

* zakupa odnosno privremenog korištenja školskog prostora i opreme i to: školske sportske dvorane, školskog sportskog igrališta, učionica opće namjene, specijaliziranih učionica, višenamjenskog prostora, ostale uredske opreme.

**Zakup odnosno privremeno korištenje školskog prostora i opreme**

 Članak 3.

Školski prostor i oprema i to: školska sportska dvorana, školsko sportsko igralište, učionice opće namjene, specijalizirane učionice, višenamjenski prostor, ostala uredska oprema, mogu se dati u zakup odnosno na privremeno korištenje zainteresiranim građanima, udrugama, ustanovama, trgovačkim društvima i drugim pravnim osobama u svrhu održavanja priredbi, predavanja, savjetovanja, radionica, rekreacije, različitih sportskih treninga i drugih aktivnosti pod uvjetom da se ne ometa ostvarivanje redovitog nastavnog plana i programa, ako djelatnost koju bi obavljali u školskom prostoru nije u suprotnosti s obrazovnom i odgojnom funkcijom Škole.

Pri davanju u zakup, odnosno privremeno korištenje školskih prostora i opreme, prednost imaju programi za djecu i mladež.

 Članak 4.

Uvjeti, postupak i kriteriji davanja u zakup i privremeno korištenje školskog prostora i opreme propisani su Odlukom osnivača Zadarske županije o uvjetima, kriterijima i postupku za davanje u zakup i privremeno korištenje prostora i opreme u školskim ustanovama Zadarske županije.

Članak 5.

Evidencija o sklopljenim ugovorima o zakupu i privremenom korištenju školskog prostora i opreme i evidencija o sklopljenim ugovorima o participaciji vodi se u tajništvu Škole.

Nadzor i naplatu vlastitih prihoda vodi računovodstvo Škole prema posebnoj proceduri praćenja i naplate prihoda i primitaka Škole.

Članak 6.

Ostvareni vlastiti prihodi iz članka 2. ovog Pravilnika koriste se za podmirenje rashoda povezanih s obavljanjem djelatnosti od kojih se ostvaruju vlastiti prihodi i to ponajprije za:

* podmirenje materijalno – financijskih rashoda Škole nastalih realizacijom programa i aktivnosti temeljem kojih su vlastiti prihodi ostvareni
* podmirenje troškova za podizanje razine učeničkog standarda kupnjom razne opreme
* nagrade učenicima za postignute rezultate sukladno posebnoj Odluci.
* nagrade mentorima/učiteljima za postignute rezultate na natjecanjima sukladno posebnoj Odluci.
* podmirenje troškova seminara i stručnih usavršavanja radnika
* i svi ostali troškovi koji proizlaze iz ukupnog poslovanja škole tj. oni troškovi za koje nisu dostatni prihodi od Osnivača.

Iznosi ostvarenih vlastitih prihoda koji preostanu nakon podmirenja rashoda iz stavka 1. ovog članka koriste se kao sredstva za obavljanje redovne djelatnosti i poboljšanje standarda osnovnoškolskog obrazovanja te za podmirenje tekućih i kapitalnih rashoda.

O načinu korištenja sredstava iz stavka 1. ovog članka odlučuje ravnatelj Škole prema odredbama Statuta Škole.

U slučaju potrebe za hitnim ili nepredviđenim troškovima, na prijedlog ravnatelja, Školski odbor može posebnom odlukom rasporediti vlastite prihode na način različit od onog koji je određen stavkom 1. i stavkom 2. ovog članka.

Članak 7.

Vlastiti prihodi ostvareni tijekom jedne kalendarske godine koji se ne utroše za podmirenje troškova

iz članka 6. ovog Pravilnika nastalih u toj kalendarskoj godini, prebacit će se u sljedeću kalendarsku godinu za podmirenje troškova sukladno Odluci Školskog odbora o raspodjeli rezultata.

Članak 8.

Ovaj Pravilnik stupa na snagu danom objave na oglasnoj ploči Škole.

KLASA: 003-05/21-01/06

URBROJ: 2198-1-36-21-01

U Polači, 9. srpnja 2021. godine

 Predsjednica Školskog odbora:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Ivana Peraić, dipl.učiteljica

Ovaj Pravilnik je objavljen na oglasnoj ploči Škole dana 9. srpnja 2021. godine te je stupio na snagu istog dana.

 Ravnatelj Škole:

 \_\_\_\_\_\_\_\_\_\_\_\_\_\_\_\_\_\_\_\_\_\_\_

 Mate Bobanović, prof.